Marosiék kipottyantak az első fordulóban
Marosi Katalin Ysaline Bonaventure-ral az oldalán három játszmában kikapott és kiesett női párosban az angol nyílt teniszbajnokság első fordulójában.
A wimbledoni torna honlapja szerint a magyar, belga kettős simán elveszítette az első játszmát a Margarita Gaszparjan, Alekszandra Panova orosz duóval szemben, a másodikat azonban megnyerte. A döntő szettben aztán ismét az orosz kettős akarata érvényesült, így Marosiék végül másfél óra alatt elveszítették a mérkőzést és búcsúztak a további küzdelmektől.

Marosi kiesésével Babos Tímea maradt az egyedüli magyar játékos a tornán. Babos hétfőn egyesben bejutott a második fordulóba, női párosban, illetve vegyes párosban pedig később mutatkozik majd be.

Eredmény – Wimbledon, női páros, 1. forduló

Margarita Gaszparjan, Alekszandra Panova (orosz)-Marosi Katalin, Ysaline Bonaventure (magyar, belga) 6:1, 4:6, 6:2
Sport